Studie: Kolonkanker kan onder jonger mense toeneem
JY LEES NOU Studie: Kolonkanker kan onder jonger mense toeneem
Die voorkoms van kolonkanker onder mense onder 34 kan oor die volgende 15 jaar toeneem.
Daar is nou kommer oor hoe om een van die algemeenste en dodelikste kankersoorte te beveg, het navorsers Woensdag gesê.
#155418845 / gettyimages.com
Die styging in die voorkoms in die jonger lede van die bevolking – wat aan leefstylkeuses toegeskryf word – gaan tesame met ’n langsame afname in mense onder 50.
Die daling is grootliks te danke aan strenger ondersoeke en gereelde kolonoskopieë.
Die geskatte toename onder jonger mense is gegrond op ongesonde eetgewoontes en ander leefstylkeuses, is daar in die Journal of the American Medical Association Surgery bevind.
Teen 2030 sal meer as ’n tiende van kolonkanker- en byna ’n kwart van rektumkanker-gevalle by pasiënte jonger as 50 gediagnoseer word, sê die studie deur navorsers by die Universiteit van Texas se M.D. Anderson-kankersentrum.
Die geskatte toename is gegrond op faktore insluitend vetsug, ’n gebrek aan fisieke aktiwiteit en ’n Westerse dieet, wat die risiko eksponensieel kan verhoog, het die studie gesê.
“Ons ondersoek die potensiële werklike impak van kolorektale kanker onder jong mense as daar geen verandering in openbare opvoedings- en voorkomingsmaatreëls is nie,” het die hoofnavorser, George Chang, gesê.
Vanjaar sal daar by byna 137 000 mense in Amerika kolonkanker gediagnoseer word, en meer as 50 000 mense sal weens die siekte sterf, volgens statistieke in die artikel.
Kolonkanker is die derde algemeenste kanker onder mans en vroue, asook die derde grootste oorsaak van dood weens kanker.
Die studie is gegrond op ’n register van meer as 393 000 pasiënte met bevestigde kolonkanker tussen 1975 en 2010.
Navorsers het bevind die jaarlikse voorkomssyfer vir hierdie kankersoorte onder 34 “neem toe oor alle stadiums van die siekte”.
Die studie het nie ’n verandering aan ondersoekriglyne voorgestel nie, maar het gesê dokters moet bewus wees van simptome wat dalk in jonger mense misgekyk sal word.
“Die identifikasie van hierdie patrone is ’n belangrike eerste stap na belangrike skuiwe in kankervoorkoming,” het George gesê.
’n Gepaardgaande stuk in die joernaal deur Kiran Turaga van die mediese kollege van Milwaukee het die verslag as ontstellend beskryf.
“Met die aanname dat hierdie toename in die voorkoms van kolorektale kanker in jong volwassenes ’n werklikheid is, lei dit tot die vraag hoekom dit voorkom en wat daaraan gedoen moet word,” het Kiran geskryf.
Terwyl meer kolonoskopieë kan lei tot hoër koste sonder veel voordeel, “moet hierdie verslag geleenthede moet stimuleer vir die ontwikkeling van beter risiko-voorspellingsgereedskap,” het Kiran gesê.